חדשות מוזיקה: למה צעקו בוז לאדל? - מוזיקה - הארץ
וגם: ביוגרפיה חדשה מגלה סכסוך בין דייב גרוהל לקורט קוביין, המעריצים של ריהאנה מאיימים על המפיק קלויון האריס, כריס בראון הזמין מעריצה לפרוסת עוגה וליידי גאגא הכריזה על אלבום שלישי
אדל ספגה קריאות בוז מהקהל שלה בעת הופעתה בהאמרסמית' אפולו בשבוע שעבר בלונדון. הסיבה? הכרזה על סיבוב הופעות באיצטדיונים, על אף העובדה שהבהירה בעבר כי לעולם לא תעשה זאת. עיתון ה"גרדיאן" הבריטי ציטט את הזמרת הבריטית: "יותר מדי אנשים רוצים לראות את ההופעות שלי... זאת הפעם האחרונה שתראו אותי במקום כזה... אני עוברת לאיצטדיונים. אני אהיה ב-02 (איצטדיון בלונדון) בפברואר".
כל זה לא היה גורר קריאות בוז, אלמלא אמרה אדל בתחילת השנה לעיתון Q כי לעולם לא תופיע באיצטדיונים: "נראה לכם שאני אופיע באיצטדיון מזוין? יצאתם מדעתכם? אני מעדיפה לנגן 12 שנים ב'ברפליי' (רשת מועדונים בלונדון ר.ג.) מאשר ערב אחד ב 02!" והוסיפה כי: "המחשבה על קהל בגודל כזה מפחידה אותי פחד מוות. אני גם לא חושבת שהמוזיקה תעבוד. הכל איטי מדי".
זו לא הפעם הראשונה שאדל מוצאת את עצמה פולטת דברים שלא התכוונה אליהם. כפי שדווח בתחילת החודש, פליטת פה של הזמרת בתכניתו של ג'ונתן רוס הסגירה את העובדה שהיא, כפי הנראה, תשיר את שיר הנושא בסרט הבא בסדרת סרטי "ג'יימס בונד".
מסתבכת עמוקות. Rolling in the Deep:
ביוגרפיה חדשה חושפת "נירוונה" מסוכסכת
ביוגרפיה חדשה חושפת כי "נירוונה" עמדה לפני התפרקות כשנה לפני התאבדותו של סולן הלהקה, קורט קוביין, לאחר שדייב גרוהל, המתופף של "נירוונה" בעבר וסולן להקת "פו פייטרז" בהווה, שמע את קוביין מלכלך עליו. על פי הספר This Is A Call: The Life and Times of Dave Grohl, ב-93' הלהקה כבר היתה מפוצלת לשני מחנות: המתופף דייב גרוהל והבסיסט כריס נובוסליק מצד אחד, וסולן הלהקה קורט קוביין עם אישתו קורטני לאב מן הצד השני.
במהלך טיסה מסיאטל ללוס אנג'לס, שמע גרוהל את קוביין מדבר עליו, טוען כי גרוהל הוא מתופף מחורבן. בסוף הטיסה, נובוסליק אף עידכן את גרוהל כי קוביין היה רוצה שהוא ישמע יותר כמו דן פיטרס, מתופף להקת "מאדהאני", שתפס את עמדת התופים ב"נירוונה" לזמן קצר, לפני גרוהל. "קורט היה די דפוק", אומר גרוהל. "שמעתי אותו מדבר על איזה מתופף מחורבן הייתי".
בתום הטיסה פנה גרוהל לאלכס מק'לאוד, מנהל סיבוב ההופעות של הלהקה, והכריז על פרישה מהלהקה. למרבה המזל, מק'לאוד הרגיע את גרוהל, שהחליט להמשיך את העבודה בצורה מקצועית. מחבר הספר, פול ברניגן, טוען כי ספק רב אם פרטי התקרית הגיעו לאזניו של קוביין. השנה מציין עולם המוזיקה את חגיגות עשרים השנה ל- Nevermind, אלבומה השני והמיתולוגי של הלהקה, שנחשב בעיני רבים כאלבום ששינה את פני המוזיקה, ובישר על הולדת הגראנג'.
מריח כמו סיפור מפוקפק. Smells Like Teen Spirit:
מעריצים של ריהאנה מאיימים על המפיק קלווין האריס
רק בשבוע שעבר דיווחנו לכם כי אלבומה החדש של ריהאנה עומד לצאת בסתיו, וכבר התחיל הבלגן. הסינגל הראשון We Found Love יצא לחלל הרשת ביום חמישי האחרון, והוא מריח כמו להיט דאנס שעתיד לכבוש מועדונים בכל העולם. על הפקת השיר החדש אמון המפיק והדי. ג'יי הסקוטי קלווין האריס, ששיתף פעולה בעבר עם קיילי מינוג ודיזי רסקל. חלפו להם יומיים, השיר כבר הגיע למקום החמישי במצעד ההורדות האמריקאי של iTunes, והמפיק הסקוטי מדווח על ציוצים מאיימים בטוויטר מצד מעריציה של הזמרת. "זה היה טירוף, כל המעריצים בטוויטר, מצייצים לי 'כדאי מאד שהשיר לא יהיה זבל', לפני שבכלל שמעו אותו", מספר האריס ומוסיף: "היה להם טון מעט מאיים, אבל זה הכל חלק מהכיף".
האריס עצמו מאמין בשיר ובריהאנה, ומציין: "היא נשמעת בו נפלא. אני אוהב את השיר. אני אוהב אותו כבר זמן מה, ואני שמח שהוא סוף סוף בחוץ". האלבום החדש של ריהאנה עתיד לצאת ב - 21.11, והוא יהיה אלבומה השישי במספר של הזמרת בת ה- 23.
זבל או לא זבל? We Found Love:
ליידי גאגא עובדת על אלבום חדש
ליידי גאגא, האישה והאלטר אגו, לא מבזבזת רגע. השבוע חשפה הכוכבת כי היא כבר עובדת על אלבום חדש, פחות מחצי שנה אחרי שהוציאה את אלבומה האחרון "Born This Way". במהלך ראיון בתכנית הרדיו של ראיין סיקרסט (מנחה "אמריקן איידול") אמרה הליידי על אלבום שלישי פוטנציאלי: "אני עובדת על זה. אני מתכננת את סיבוב ההופעות הבא שלי, מה שמשאיר אותי מאד עסוקה ונרגשת, כי יש לי המון רעיונות חדשים, ואני יודעת בדיוק איך אני רוצה שהוא יראה".
גאגא שיחררה ארבעה סינגלים מהאלבום ""Born This Way, והחמישי אמור לצאת לפני סוף השנה. בראיון ציינה הזמרת כי היא גם מתכננת את הקליפ החדש שלה. לפני כחודש, בטקס ה VMA קטפה הזמרת את פרס קליפ השנה לזמרת עם הלהיט הנושא את שם האלבום. אלבום חדש, אם וכאשר יראה אור, יהיה אלבומה המלא השלישי של הזמרת, שפרצה לחיינו רק ב-2008 עם אלבום הבכורה "The Fame". קשה לזכור במה התעסקנו לפני זה.
יש לה רעיונות חדשים. Born This Way בהופעה בסוף השבוע האחרון:
סליי סטון מחוסר בית
מסתבר שמצוקת הדיור פוגעת בכולם, גם באגדות מוזיקה. בתחילת השבוע פרסם הניו יורק פוסט כי אגדת הFאנק סליי סטון בן ה-68, שהיה מענקי המוזיקה השחורה המודרנית, חי היום בתוך רכב מסחרי באחת השכונות הקשות בלוס אנג'לס. בסוף שנות ה-60 הנהיג סטון את להקת Sly and the Family Stone, להקת Fאנק פסיכדלית, אשר השפיעה רבות על התפתחות המוזיקה השחורה בארצות הברית של שנות ה-70, ואף הופיעה בהופעה המרכזית בפסטיבל וודסטוק. המוזיקה נחשבה לפורצת דרך, וכך גם הרכב הלהקה שכלל גברים ונשים שחורים ולבנים כאחד, בתקופה בה ההפרדה הגזעית עוד היתה חיה ובועטת. בימי הזוהר שלו, התגורר סטון באחוזת פאר בבל-אייר, נהג ביגואר סגולה, ואף נהג להעניק רכבים במתנה לחבריו.
על פי הדיווח, סטון הפסיד את כל הונו בעזרת שילוב של "בזבזנות יתר, התמכרות לסמים וניהול כספים כושל". ההידרדרות שלו החלה עוד בשנות ה-70, והפוסט מדווח כי היום מאמין סטון כי ה-FBI בעקבותיו וכי אויביו שכרו רוצח שכיר להתנקש בחייו. עוד מדווח העיתון כי הרכב בו חי סטון, אותו הוא מכנה בית, חונה ליד ביתם של זוג פנסיונרים, הדואגים לו לארוחה חמה ומקלחת. בתוך הרכב ממשיך סטון ליצור מוזיקה באמצעות מחשב נייד. באמצע העשור האחרון, אחרי כמעט 30 שנה מחוץ לאור הזרקורים, ניסה סטון לעשות את הקאמבק שלו, אך שקע בחזרה אל מחוץ לאור הזרקורים.
סטון בימים טובים יותר:
כריס מרטין עבר לכתוב שירים בתוך בית בובות
סולן להקת קולדפליי כריס מרטין מוצא השראה באחד המקומות הכי פחות סבירים ליצירת מוזיקת רוק. הוא כתב את המילים לשירה החדש של הלהקה "צ'רלי בראון" בבית הבובות המרווח של בתו בת השבע, אפל. מרטין, שלו שתי בנות עם אישתו השחקנית גווינית' פלטרו, החליט להשתלט על בית הבובות של בתו הבכורה, מכיוון שזו נטשה אותו, ולהפוך אותו למעין סטודיו חלופי. "זה השיר היחיד שאי פעם כתבנו בתוך בית בובות", סיפר מרטין לעיתון ה"סאן" הבריטי. "הפכתי אותו לסטודיו כי בתי לא אהבה אותו". השיר שנכתב בבית הבובות יופיע באלבומה החדש של של הלהקה, "Mylo Xyloto". האלבום יהיה אלבומה החמישי של הלהקה, והוא צפוי לצאת ב-24.10.
מה שעושה לך את זה כריס. Every Teardrop is a Waterfall:
50 סנט זכאי
ביום חמישי האחרון זיכה שופט פדרלי בניו ג'רזי את הראפר 50 סנט ואת הלייבל שלו G-Unit בתביעת זכויות יוצרים שהגיש נגדו הסופר שדרץ' וינסטד. האחרון טען כי הראפר גנב אלמנטים מספרו "בנו של מטיף - אבל הרחובות הפכו אותי לגנגסטר", והשתמש בהם בסרטו משנת 2009 Before -I Self Destruct, ובאלבום הנושא את אותו השם. דובר מטעם הצוות המשפטי של 50 סנט דיווח כי השופט פסל את הטענות בדבר גניבה ספרותית, לאחר שקבע כי אין דימיון בין הספר והסרט, למעט דמות ראשית שגדלה ברחובותיה הזועמים של ניוארק. ביטויים המופיעים בשתי היצירות הוגדרו על ידו כנפוצים ושכיחים מספיק כדי לא להוות הפרת זכויות יוצרים.
בתחילת החודש אולץ 50 סנט לשנות את שמו של סרטו הבא, מאותן סיבות בדיוק: צ'ינואה אצ'בה, סופר ניגרי שכתב ספר בשם Things Fall Apart איים לתבוע אם הראפר לא ישנה את שם סרטו, הזהה לחלוטין לשמו של הספר. אצ'יבה סרב להסדר מחוץ לבית המשפט, והראפר הסכים להוסיף את המילה All לשם הסרט, כך שיקרא All Things Fall Apart.
אמנות ההעתקה. הטריילר לסרט Before I Self Destruct:
כריס בראון מזמין מעריצה לפרוסת עוגה
כריס בראון, שמוכר פחות בזכות המוזיקה שלו ויותר בזכות יחסיו המורכבים-משהו עם ריהאנה, למד לאחרונה דבר או שניים על אדיבות. בעת הופעתו ב-VMA בחודש שעבר זרק בראון בטעות את השעון שלו לקהל. ולא מדובר פה על סתם שעון, אלא על רולקס מוזהב שזור יהלומים, כזה שהולם כוכב R&B בסדר גודל שלו.
אלישיה בורטון מסינסינטי מצאה את השעון, שמוערך בכ-22,000 דולר, והחזירה אותו לבעליו החוקיים. בראון, בתגובה, ביקר בביתה, העניק לה שני כרטיסים להופעה שלו, ואף הזמין אותה להסתובב איתו ועם הפמליה שלו לפני ההופעה "לאכול עוגה". כמה מאכזב לגלות שזה מה שהפמליה של בראון עושה לפני הופעה. מה וינסנט צ'ייס היה אומר? בכל מקרה קשה לומר שהפיצוי מתקזז עם הרווח שהיתה עושה בורטון אם היתה בוחרת לבקר ב e-Bay. אולי מצפון נקי זה הרווח שלה.
ברוח זו, מסר קטן לבראון - She Ain't You: